Vier in hof wat Taxify-bestuurder glo ontvoer(Foto: Verskaf) Vier verdagtes het Woensdag in die Pretoria-landdroshof in Gauteng verskyn nadat hulle glo Sondag ’n taxibestuurder van die vervoermaatskappy, Taxify, ontvoer en beroof het. Kapt. Augustinah Selepe, polisiewoordvoerder, het Woensdagmiddag aan Maroela Media gesê die taxibestuurder was Sondag op pad om ’n kliënt in die Pretoriase middestad op te laai toe hy deur vier verdagtes voorgekeer is. Die verdagtes, onder wie ’n taxi-parkeerjoggie, het die pad versper waarna hulle glo hulself in die taxi ingedwing het toe die voertuig tot stilstand kom. Volgens Selepe het die verdagtes glo met die taxibestuurder steeds in die voertuig weggery en geld as losprys geëis. Hulle het gesê indien die bestuurder weier om te betaal, sou hulle hom nie vrylaat nie. Die bestuurder het later bes gegee en die geld betaal waarna hy vrygelaat is en die verdagtes met die geld op die vlug geslaan het. Die verdagtes, tussen 24 en 55 jaar oud, is Maandag tydens ’n klopjag vasgetrek. Selepe kon nie in dié stadium die presiese bedrag van die losprys bevestig nie aangesien dit die ondersoek moontlik kan belemmer. “Na aanleiding van dié klopjag [waartydens die verdagtes vasgetrek is], is die polisie optimisties dat misdade binne die vervoerdiens soos Uber en Taxify asook die taxibedryf gaandeweg stabiliseer,” sê Selepe. Die taxibestuurder kon daarin slaag om die verdagtes intussen uit te ken waarna hulle vlugtig in die hof op aanklagte van ontvoering en roof verskyn het. Die saak is tot 17 Oktober uitgestel. Die verdagtes bly in aanhouding tot dan.